Alternatief was inderdaad groot in 2019 | Maroela Media
Vanjaar was 'n groot jaar op die alternatiewe Afrikaanse musiekfront. Gevestigde kunstenaars soos Francois van Coke en Spoegwolf het aanhangers tevrede gestel met nuwe vrystellings terwyl 'n hele paar nuwelinge, soos Biggy en Tasché, die musiekbedryf betree het.
Die Heuwels Fantasties lui die Desembervakansie in met 'n paar nuwe snitte wat volgende jaar op hul nuwe album sal verskyn. In September vanjaar reik hulle die snit "Jy stel my teleur" uit, wat vir etlike weke op die Maroela Media Afrikaanse Top-20 gepryk het.
Die snitte "Mejuffrou Sonneblom" en "Doin' it right" is kort daarna sommer so saam-saam uitgereik. "Nostalgie en Suid-Afrikanismes is weereens die temas wat voorkeur geniet in hierdie splinternuwe klank vir Die Heuwels Fantasties," het Fred den Hartog, baskitaarspeler vir die groep, gesê.
In Mei vanjaar blaas Janie Bay, die blou oog, blondekop sangeres en liedjieskrywer, soos 'n vars briesie deur die Afrikaanse musiekmark.
Dié Sama-benoemde kunstenaar reik haar debuutsolo-enkelsnit, "Amper daar", uit en dit word vinnig 'n gewilde snit onder luisteraars. Die liedjie is geskryf en vervaardig deur Hunter Kennedy, Fred den Hartog en Peach van Pletzen en is geskryf uit Bay se persoonlike ervaring uit haar verhouding van die afgelope vyf jaar met die musikant en vervaardiger, Deon Dee.
"Amper daar" het in Junie in die nr. 1-posisie op die Maroela Media Afrikaanse Top-20 gepryk.
In Oktober word "Die Heelal" saam met nóg 'n groot gees in alternatiewe Afrikaanse musiek, Early B, vrygestel.
"Dit was vir my baie cool dat hy ingestem het om dit saam met my op te neem. Hy is volgens my 'n belangrike stem vir alternatiewe Afrikaanse musiek," het Bay in 'n onderhoud met Maroela Media gesê.
Die alternatiewe Afrikaanse rockgroep Spoegwolf se jongste album, Koma, het in Februarie vanjaar die eerste Afrikaanse album geword wat die nr. 1-posisie op die Apple Music-albumtreffersparade inneem.
"Dis 'n konsepalbum wat gaan oor trauma en daarom het ons gedink die idee van 'n koma pas perfek. Die liedjies gaan oor iemand met wie nare goed gebeur – val, opstaan… val, weer opstaan… om dan op die ou einde te besef niks anders bly oor nie as die wesenlike droom van liefde en die bietjie lig wat diep in hom vonk," het Danie du Toit oor die titel van die album gesê.
"Die luisterervaring moet voel soos 'n diepe slaap; soos 'n koma."
Die groep het ook vanjaar kragte saamgesnoer met die rocker Francois van Coke vir die treffer "Dagdrome in Suburbia". Dié snit verskyn op Van Coke se nuwe album met dieselfde titel, wat in Oktober vanjaar bekendgestel is.
Francois van Coke, kan sekerlik in eie reg as een van die hoekstene beskou word as dit by Afrikaanse rockmusiek kom en hy het 'n groot jaar beleef.
Nié net het hy as mentor en stemafrigter van die MNet-realiteitsreeks geseëvier toe Tasché Burger, wat hom as mentor gekies het, dié sangkompetisie gewen het nie, maar hy het ook in Oktober vanjaar sy derde solo‑album, Dagdrome in suburbia, uitgereik.
Op die album sing Van Coke saam met mense soos Tasché, Ricky Rick, Hunter Kennedy en Spoegwolf.
"Die album gaan oor hoe dit is om in suburbia te woon," het hy in 'n onderhoud met Maroela Media gesê.
"'Dagdrome in suburbia' verwys na hoe ek gevoel het toe ek 'n kind was. Ek het in suburbia, in Bellville, die noordelike voorstede van Kaapstad, grootgeword. En ek het gedroom van iets anders en meer as net die gewone, vervelige lewe. Ek het gedroom ek wou uitkom daar."
Die 19-jarige Tasché Burger van Brackenfell naby Kaapstad is in Julie as die wenner van M-Net se derde seisoen van The Voice SA aangewys is.
Hierna het dit nie lank gevat vir haar loopbaan as solokunstenaar om vlam te vat nie. In Augustus stel sy haar eerste enkelsnit, "Die Een", bekend en dit word 'n sensasie onder haar aanhangers. Die snit is by Van Coke Studios in Kaapstad opgeneem, met Hunter Kennedy (Die Heuwels Fantasties en Fokofpolisiekar) en Richard Onraet (Die Gevaar) as medeskrywers en Van Coke as medevervaardiger.
'n Kortalbum getiteld Tasché is in November uitgereik. Daar is ses liedjies op dié album, waarvan twee oorspronklike liedjies is. Sy het ook 'n liedjie saam met Van Coke en 'n liedjie saam met Danie du Toit van Spoegwolf opgeneem.
Adrian Entwistle, oftewel Biggy, die 23-jarige kletsrymer van Port Elizabeth, het naam gemaak toe sy oorwurmliedjie, "Dames", oornag soos 'n veldbrand op sosiale media versprei het. Dié liedjie was in September bo-aan Apple Music SA se top-5-lys en die musiekvideo het ook reeds meer as 4,5 miljoen trefslae op YouTube gelok.
Vandag is Biggy se dagboek vol bespreek met optredes reg oor die land, en tree hy op saam met mense wat hom inspireer het – kunstenaar soos Jack Parow en Early B.
Die bekende akteur en Afrikaanse rocker Laudo Liebenberg van die musiekgroep aKING laat saam met Frank Freeman, Sheldon Yoko, Etienne van Rooyen en Schalk van der Merwe, 'n moderne opname van die Johannes Kerkorrel-album, Eet Kreef, herleef. Dié album sluit snitte soos "Sit dit af", "Hillbrow", "Energie" en die bonussnit "Hoe ek voel" in.
Die produksie is ook benoem vir 'n Fiësta-toekenning vir beste musiekgedrewe produksie: Podium. Die 10de kykNET Fiësta-toekennings sal op Sondag 9 Februarie 2020 in Kaapstad toegeken word tydens 'n regstreekse uitsending wat op kykNET DStv-kanaal 144 uitgesaai word.